J. Tarčák, poslanec: (2007-10-19):
Keď sa pozriete na mapu, ja som si ju aj doniesol, ak by ste mali problém, a na ten región, ja tam žijem, uvidíte, je veľmi náročný, čo zariadila príroda, lebo tých takmer 60 000 ľudí, ktorých ste vy posunuli na pojednávania a konania a neviem na čo všetko k tým súdnym procesom, musí dochádzať nie nejakých 10 až 15 km, ako je tomu v Ružomberku alebo v jeho okolí, ale 50 až 70 km. A ak ste boli na tej Orave niekedy, tak viete, že to je zložitý terén, nehovoriac o dostupnosti. My tam okrem cesty nemáme ani len tú železničku. Ak by ste si zobrali mapu, ja vám ju môžem požičať, uvidíte, že je tam aj zložitý terén, lebo sa ten okresík nachádza v priestore, ktorý obklopuje Oravská Magura a Oravské Beskydy. A viete, tam nie je jednoduché sa pohybovať predovšetkým teraz, keď príde teraz to obdobie zimy. Tých prípadov a nápadov máme aj my v tom našom regióne. Je to niekoľko nie desiatok, ale stoviek, nehovoriac o tom, a to vám poviem otvorene, sa mi veľmi páčil ten, čo sa prešiel na výbore, myslím, už neviem ktorom, verejnej správy. To sa mi páčilo, lebo skutočne tam žijem. Aj z toho Tvrdošína by ste nemali potom problém s tými 30 %, 70 %. Podľa mňa logické je, ak sa na tú mapu kuknete, uvidíte to, tí Tvrdošínčania majú neporovnateľne bližšie k Námestovu. A tu som vám dal podrobnú mapu, ak by ste ju chceli, nech sa páči, študovať. Čiže, áno, podporím a osvojujem si to, lebo má to logiku, nehovoriac o takých detailoch, ak ste tam boli, videli ste to, na tej Orave, tie cesty sú rozkopané. A nerobím si ilúzie, že zas tak rýchlo budú dané. No a pevne verím, že áno, že to zrýchlime. No ale som realista, skôr ako za 5 – 10 rokov to nebude, tak ako by sme si to želali. A ja by som vám doprial raz niekedy ísť tam. To nie je tak, že vy si tu naplánujete, že o 10, 15, 20 minút som tam. Ja keď sem musím plánovať čas cesty, tak je to aj s polhodinkami, lebo niekedy som tu aj do troch hodín, keď to ide, ale niekedy sú to aj 4 hodiny. No a keď sa to upchá medzi Bratislavou, Trnavou, vychádza to na 4,5 hodiny. Čiže chcem len povedať, to je jedno. A aj tie súdy, ako aj celá štátna správa, nie sú samy pre seba, majú slúžiť nám občanom. A viete si predstaviť, keď či už mladšia alebo v zrelom veku ženička a nielen ona, ale aj muž má cestovať a ísť na nejaké pojednávanie. Jeho to nestojí minúty, jeho stojí deň ísť do Kubína, lebo ak má ísť z Lesnej, z niektorých tých lokalít jeden deň, musí s tým počítať, odovzdať jeden dopis, žiadosť alebo ja neviem na pojednávanie, na niečo, už čo s tým súvisí, lebo tie akty, to nie je len to, že už ideme rovno pred porotu, veď ten proces predtým je ďaleko zložitejší, náročnejší, veď tých vecí je tu otvorených z minulosti, lebo to nie sú len tie jedny veci, lebo tie veci sa ešte budú otvárať ďalšie. Veď sa pozrite, veď máte aj vy skúsenosť, z európskych fondov všetci čakáme, ako peniažky prídu. A radi by sme ich tu mali. No ale čo je základný problém? Majetkovoprávne vysporiadanie nie je. A páni v Bruseli zase ak nie je v poriadku to vysporiadanie, lepší, krajší, neviem aký skvelý projekt odložia bokom. Ani s tým  nemajú problém, lebo ak to nevyčerpáme my, veľmi radi a veľmi rýchlo na to skočia páni z iných krajín Európskej únie. A tam my nemôžeme mať za zlé, či to pôjde do Rumunska, Bulharska alebo niekde inde. Toto je problém. A tých problémov je veľa aj v rodinách, lebo v dedičských konaniach a neviem akých sa roky nerobilo alebo ja neviem no asi sa robilo, ale dopad je katastrofálny. Tu mám ja osobnú skúsenosť. No to by ste tomu neverili, ja som zistil po 70 rokoch, že to, čo tatko krvopotne urobil, zrazu pomaly ani nie je naše, lebo niekde je chyba v katastri, niekde je chyba v pojednávaní, dedičné konania sú ešte neviem koľko dozadu rokov, ba 10 rokov. To je problém obrovský. A ak nevytvoríme priestor pre to, aby to dali do poriadku, ja to do poriadku nedám. Urobia to jedine páni právnici. A niekde, kde je spor, no musí rozhodnúť súd. Čím skôr rozhodne, tým máme väčšiu šancu, to už zase do dnešnej doby dám, že môžeme čerpať z tých prostriedkov, na ktoré tak všetci čakáme. A to sú prostriedky z Európskej únie, lebo bez toho to nepôjde. Samozrejme, nie sú hneď ideálne podmienky pre všetkých. Ja by som doprial aj všetkým pánom sudcom, aby mali elegantné podmienky. A keď som mal možnosť, aj ja som sa snažil vytvoriť priestor tak, aby boli adekvátne dobe tie priestory, aby na výkon ich mali. No ale vieme, že nejde toho hodno, všetko tak jednoducho, zo dňa na deň. Mám skúsenosť, keď som bol tým županom či tým predsedom VÚC. No tiež prijal sa tu zákon, čuduj sa svete, a ja som mal problém. No keby som nebol poznal bývalého primátora, no tak by som bol hádam začal úradovať buď na peróne na autobusovej zastávke alebo hocikde inde, lebo nikoho to nezaujímalo, ako to pôjde. No stal som sa veľkým predsedom VÚC. A vy ste boli vtedy vo vláde, vy ste to organizovali. A viac nebolo povedané. Keby som nemal korektné vzťahy s vtedajším bývalým predsedom mesta, no tak môžem si vybrať, či to bude na železničnej alebo autobusovej stanici, lebo nikto sa na to nepýtal. A zrazu tu sme takí útlocitní. No ideálne by bolo, keby bolo všetko tak, ako má byť. Čiže tuto by som vás poprosil, s tým pojmom občan, pán kolega Lipšic, treba opatrnejšie narábať. Ak poviem občan, tak niečo musím robiť preňho, aby som mu zjednodušil tú tortúru vybavovačiek po úradoch. Ja to hovorím preto, lebo ja žijem v regióne, kde 85 % alebo 50 % ľudí nežije v meste, ale na dedinkách. A pre nich je tam zložitý život, zložitý pohyb. Zložitá návšteva každého úradu občana oberá o čas, o prostriedky. Nie je to vždy jednoduché, možno tu v meste je to iné, lebo už nastúpi na taký alebo onaký dopravný prostriedok. Ale je to u nás veľmi zložité. Už som raz poďakoval všetkými desiatimi a poprosím, aby to bolo v tom Námestove, lebo mapu mám, kuknite sa na to, príroda to jednoducho tak zariadila, že to tam patrí, tak ako, je logické a podporujem aj ten pozmeňujúci návrh podľa mňa, ale veď o tom rozhodneme tu v pléne, aj ten Tvrdošín logicky tam patrí k Námestovu, lebo tá dolná Orava je naozaj rozbitá, ešte to tak nazvem, čakanom. To viem preto, že sme robili aj analýzu cestnej siete. A viem, že tam treba, a to je len otázka času, kedy to bude treba, vybudovať premostenia. Ale tam treba investovať nie milióny, ale desiatky ba stovky miliónov korún, lebo tam tých 12 či 13 premostení je len otázka času, kedy to začne padať. Veď nechcem nič privádzať, ale je to tam veľmi zložité. Ďalej tam treba urobiť 12 – 13 obchvatov obcí. Ono sa to už začalo robiť. Som rád a je to fajn, fandím tomu a teším sa na to, že to bude, no ale nebude to na rok ani o dva roky, ani o päť rokov. A tí ľudia, ak majú ísť na ten súd, s tým musia rátať, lebo inač sa do toho Kubína nedostanú. No tak ak máme dať do toho prostriedky, tak dajme ich ešte do toho, lebo to sú mizivé percentá. Ale urobíme niečo v ústrety tým občanom, ktorých tak máme často v ústach. Áno, ja hovorím tiež o nich, o nich mi ide, a preto by som vás poprosil, aby ste to podporili. Má to svoju logiku, kto to chce vidieť, nech sa kukne na mapu, kto chce argumenty, ešte ich dáme. Má to svoju históriu. Jednoducho to tam patrí. A keď už som tu bol tak trochu naštartovaný tam tými vašimi percentami, lebo ak by sme potom preklopili ten Tvrdošín k Námestovu, si netrúfnem povedať, že sa to neotočí na možno naopak, že 70 % bude tam a 30 % len v Kubíne. Ale ja fandím aj Kubínu. Veď nech sú tam, nech zrýchlia potom robotu, lebo, hovorím, budúcnosť je o tom. A v tejto oblasti čaká všetkých nás alebo Slovensko, už ani neviem, ako to povedať, veľa, veľa roboty, lebo bez toho sa nepohneme ďalej a bez toho, ak to nevyčistíme, nebudeme môcť využiť ten priestor, ktorý sa nám tu ponúka, lebo to nie je len o tom, ako tých 400 mld. či koľko miliardičiek by tu malo prísť z toho Bruselu či z tej Únie, ako to tam rozdeliť. Nie je to také jednoduché. Aj tam som mal tú česť byť, lebo sme tam boli vo Výbore regiónov. Nerobme si ilúzie, že to tam ide nejako na voľno. Tam je iný počet úradníkov. Tam ich bolo vtedy cez 50 000. Dneska ich možno je 60 000 – 70 000. A oni na to prídu. A oni majú aj počty na to, majú aj rozpočty. Čiže oni prídu a skontrolujú každú korunu. Tam páni, ktorí už mali s tým skúsenosť, skontrolujú aj značku vypínača, či je naozaj taká, ako má byť, a či stála 2 alebo 3 doláre alebo eurá. Dosiaľ by sme vedeli, o čom hovoríme. A ak tu nevytvoríme priestor, mám obavu, že tá sedemročnica, na ktorú sa tak tešíme, a už maľujeme, kde čo by sme chceli, je to, z čoho môžeme byť potom sklamaní. A k tomu potrebujeme sudcov ako neviem čo a predovšetkým činných, aby robili čo najskôr, lebo bez toho budeme narážať na väčšie problémy. Čiže z mojej strany je to asi toľko. Preto vás chcem poprosiť, aby ste naozaj to Námestovo zvažovali, lebo beriem tam ten Tvrdošín. Tak vás poprosím potom o to. A je tu návrh, neviem, či to mám procedurálne vybrať, ale je to v návrhu, na osobitné hlasovanie. Ale ak by bol problém, tak tú II. alternatívu navrhujem na osobitné hlasovanie. Tuto dám si poradiť kamarátom, ktorý je už taký starý harcovník na tie procedúry. Tak ja by som poprosil na osobitné hlasovanie ten bod 3. Je to alternatíva samostatne I. aj II., aby náhodou... (Reakcia z pléna.) Veď keď je alternatíva, je to logické. Ale aby som si to ujasnil, budeme hlasovať o I. alternatíve a potom aj o II. alternatíve. Áno? (Odpoveď z pléna.) Ďakujem vám za pozornosť, prajem príjemný deň. (Potlesk.)